REGULAMENTUL (CE) NR. 1019/2008 AL COMISIEI
din 17 octombrie 2008
de modificare a anexei II la Regulamentul (CE) nr. 852/2004 al Parlamentului European și al Consiliului privind igiena produselor alimentare
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 852/2004 al Parlamentului European și al Consiliului din 29 aprilie 2004 privind igiena produselor alimentare (1), în special articolul 13 alineatul (1),
întrucât:
(1)
Regulamentul (CE) nr. 852/2004 stabilește normele generale pentru operatorii din sectorul alimentar privind igiena produselor alimentare. Operatorii din sectorul alimentar, indiferent de etapa în care sunt implicați în producția, prelucrarea și distribuția produselor alimentare ulterioară producției primare trebuie să respecte cerințele sanitare generale prevăzute în anexa II la respectivul regulament.
(2)
În ceea ce privește alimentarea cu apă, capitolul VII din respectiva anexă prevede că apa potabilă trebuie utilizată, atunci când este necesar, pentru a garanta faptul că produsele alimentare nu sunt contaminate și că apa curată poate fi utilizată pentru produsele pescărești integrale. De asemenea, acesta prevede că apa de mare curată poate fi folosită pentru moluștele bivalve vii, echinoderme, tunicate și gasteropode marine; apa curată mai poate fi folosită pentru spălarea externă.
(3)
Utilizarea apei curate pentru produsele pescărești integrale și pentru spălarea externă a moluștelor bivalve vii, a echinodermelor, a tunicatelor și a gasteropodelor marine nu reprezintă un risc pentru sănătatea publică, cu condiția ca procedurile de control, bazate, în special, pe principiile din analiza riscurilor și punctul critic de control (HACCP), să fi fost definite și puse în aplicare de către operatorii din sectorul alimentar pentru a garanta faptul că această apă nu reprezintă o sursă de contaminare.
(4)
Prin urmare, Regulamentul (CE) nr. 852/2004 ar trebui modificat în consecință.
(5)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
În capitolul VII din anexa II la Regulamentul (CE) nr. 852/2004, punctul 1 litera (b) se înlocuiește cu următorul text:
„(b)
Apa curată poate fi utilizată pentru produsele pescărești integrale.
Apa de mare curată poate fi folosită pentru moluștele bivalve vii, echinoderme, tunicate și gasteropode marine; apa curată mai poate fi folosită pentru spălarea exteriorului.
Atunci când este utilizată apa curată, se prevăd instalații și proceduri adecvate pentru alimentarea cu apă pentru a garanta faptul că utilizarea acestei ape nu reprezintă o sursă de contaminare pentru produsele alimentare.”
Articolul 2
Prezentul regulament intră în vigoare în a zecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 octombrie 2008.